Številka: 0141-229/2023/3

Datum: 22. 9. 2023

Ministrstvo za vzgojo in izobraževanje objavlja

**JAVNI POZIV ZA IZBIRO KANDIDATOV ZA PREDSTAVNIKA USTANOVITELJA V SVETIH JAVNIH VZGOJNO-IZOBRAŽEVALNIH ZAVODOV, KATERIH USTANOVITELJICA JE REPUBLIKA SLOVENIJA**

1. **Predmet in namen javnega poziva**

Ministrstvo za vzgojo in izobraževanje, Masarykova cesta 16, 1000 Ljubljana (v nadaljnjem besedilu: MVI) vabi zainteresirane kandidate, da kandidirajo za predstavnika ustanovitelja v svetih javnih vzgojno-izobraževalnih zavodov, katerih ustanoviteljica je Republika Slovenija (v nadaljnjem besedilu: svet javnega zavoda) in so navedeni v II. točki tega javnega poziva.

Predstavnika ustanovitelja v svet javnega zavoda, na predlog MVI, imenuje Vlada Republike Slovenije za mandatno obdobje štirih let. Predstavnika ustanovitelja v svetu javnega vzgojno- izobraževalnega zavoda (v nadaljnjem besedilu: javnega zavoda), ki je že imel konstitutivno sejo, bo Vlada RS imenovala za čas do izteka tekočega mandata.

Predstavnik ustanovitelja v svetu javnega zavoda opravlja naloge člana sveta zavoda s skrbnostjo dobrega gospodarstvenika. Za odgovornost predstavnika ustanovitelja v svetu javnega zavoda se uporabljajo splošna pravila o kazenski in civilni odgovornosti. Pred imenovanjem v svet javnega zavoda kandidat za predstavnika ustanovitelja podpiše izjavo o seznanitvi z navedeno odgovornostjo, ki je sestavni del Priloge 1 tega javnega poziva.

V tem javnem pozivu uporabljeni izrazi, ki se nanašajo na osebe in so zapisani v moški spolni slovnični obliki, so uporabljeni kot nevtralni za ženski in moški spol.

1. **Seznam javnih vzgojno-izobraževalnih zavodov**

|  |  |  |  |
| --- | --- | --- | --- |
| **Zap. št.** | **Ime javnega zavoda** | **Naslov javnega zavoda** | **Št. predstavnikov, ki jih bo imenovala Vlada RS** |
| 1 | Ekonomska šola Ljubljana | Prešernova 6 1000 Ljubljana | 2 |
| 2 | Šolski center Nova Gorica  | Cankarjeva ulica 10, 5000 Nova Gorica | 2 |
| 3 | Strokovni center Mladinski dom Maribor | Ulica Saše Deva 21, 2000 Maribor | 2 |
| 4 | Srednja šola za gastronomijo in turizem Ljubljana | Preglov trg 9 1000 Ljubljana | 2 |
| 5 | Srednja šola Izola  | Prekomorskih brigad 7, 6310 Izola | 2 |
| 6 | Strokovno izobraževalni center Brežice | Bizeljska cesta 45 8250 Brežice | 2 |
| 7 | Srednja ekonomska šola in gimnazija Maribor | Trg Borisa Kidriča 3 2000 Maribor | 2 |
| 8 | Gimnazija Vič | Tržaška cesta 72 1000 Ljubljana | 2 |
| 9 | Srednja vzgojiteljska šola, gimnazija in umetniška gimnazija Ljubljana | Kardeljeva ploščad 28a, 1000 Ljubljana | 2 |
| 10 | Elektrotehniško-računalniška strokovna šola in gimnazija Ljubljana | Vegova 4 1000 Ljubljana | 2 |
| 11 | Srednja ekonomsko-poslovna šola Koper | Martinčev trg 3, 6000 Koper - Capodistria | 2 |
| 12 | Strokovni izobraževalni center Ljubljana  | Ptujska ulica 6 1000 Ljubljana | 2 |
| 13 | Dijaški in študentski dom Kranj | Kidričeva cesta 53, 4000 Kranj | 2 |
| 14 | Druga gimnazija Maribor | Trg Miloša Zidanška 2 2000 Maribor | 2 |
| 15 | Srednja šola tehniških strok Šiška | Litostrojska 51 1000 Ljubljana | 2 |
| 16 | Gimnazija Jožeta Plečnika Ljubljana | Šubičeva 1 1000 Ljubljana | 2 |
| 17 | Srednja frizerska šola Ljubljana | Litostrojska 53, 1000 Ljubljana | 2 |
| 18 | Šola za hortikulturo in vizualne umetnosti Celje | Ljubljanska 97 3000 Celje | 2 |
| 19 | Dijaški dom Vič | Gerbičeva 53 1000 Ljubljana | 2 |
| 20 | Gimnazija Jesenice | Trg Toneta Čufarja 1 4270 Jesenice | 2 |
| 21 | Srednja zdravstvena šola Ljubljana | Poljanska 61 1000 Ljubljana | 2 |
| 22 | Srednja gradbena, geodetska, okoljevarstvena šola in strokovna gimnazija Ljubljana  | Dunajska 102 1000 Ljubljana | 2 |
| 23 | Šolski center Rogaška Slatina | Steklarska ulica 1, 3250 Rogaška Slatina | 2 |
| 24 | Strokovni center Višnja gora | Cesta Dolenjskega odreda 19, 1294 Višnja Gora | 2 |
| 25 | Strokovni center Planina | Planina 211, 6232 Planina | 2 |
| 26 | Srednja trgovska in aranžerska šola Ljubljana | Poljanska 28 A 1000 Ljubljana | 2 |
| 27 | Dijaški dom Drava Maribor | Smetanova ulica 67 2000 Maribor | 2 |
| 28 | Lesarska šola Maribor  | Lesarska ulica 2, 2000 Maribor | 2 |
| 29 | Srednja šola Jesenice | Ulica Bratov Rupar 2, 4270 Jesenice | 2 |
| 30 | Strokovni center Kranj  | Šempeterska ulica 3, 4000 Kranj | 2 |
| 31 | Gimnazija Šentvid | Prušnikova 98, 1000 Ljubljana | 2 |
| 32 | Šolski center za pošto, ekonomijo in telekomunikacije Ljubljana | Celjska ulica 16, 1000 Ljubljana | 2 |
| 33 | Šolski center Celje | Pot na Lavo 22 3000 Celje | 4 |
| 34 | Gimnazija Bežigrad | Peričeva ulica 4, 1000 Ljubljana | 2 |
| 35 | Šolski center Slovenj Gradec | Koroška ulica 11, 2380 Slovenj Gradec | 2 |
| 36 | Mladinski dom Jarše Ljubljana  | Jarška cesta 44, 1000 Ljubljana | 2 |
| 37 | Srednja gostinska in turistična šola Radovljica | Kranjska cesta 24, 4240 Radovljica | 1 |
| 38 | Tretja gimnazija Maribor | Gosposvetska cesta 4, 2000 Maribor | 1 |
| 39 | Šolski center Kranj | Kidričeva 55 4000 Kranj | 1 |
| 40 | Šolski center Škofja Loka | Podlubnik 1b, 4220 Škofja Loka | 1 |
| 41 | Strokovni center Logatec | Tržaška 63, 1370 Logatec | 2 |

V svete javnih zavodov pod zaporednimi številkami 2, 33, 34, 35 in 36 bo Vlada RS imenovala predstavnike ustanovitelja za mandatno dobo štirih let, od ustanovitvene seje sveta zavoda. V svete vseh ostalih javnih zavodov bo Vlada RS imenovala predstavnike ustanovitelja do izteka tekočega mandata sveta zavoda.

Kandidat v obrazcu za prijavo, ki je Priloga 1 tega javnega poziva, navede javni zavod, za katerega kandidira kot predstavnik ustanovitelja v svetu javnega zavoda. Kandidat lahko kandidira za predstavnika ustanovitelja v več svetih javnih zavodov, pri čemer bo pri morebitnem imenovanju upoštevan pogoj iz 6. oziroma 7. točke, naveden v III. točki tega javnega poziva.

1. **Pogoji za kandidiranje na javnem pozivu**

Kandidati, ki se bodo prijavili na javni poziv, morajo izkazati izpolnjevanje naslednjih pogojev:

1. imeti najmanj izobrazbo, pridobljeno po študijskem programu prve stopnje, oziroma izobrazbo, ki ustreza ravni izobrazbe, pridobljene po študijskih programih prve stopnje, in je v skladu z zakonom, ki ureja slovensko ogrodje kvalifikacij (SOK), uvrščena na 6. raven,
2. niso pravnomočno obsojeni zaradi naklepnega kaznivega dejanja, ki se preganja po uradni dolžnosti oziroma zaradi kaznivega dejanja zoper spolno nedotakljivost, in niso obsojeni na nepogojno kazen zapora v trajanju več kot šest mesecev oziroma zoper njih ni vložena pravnomočna obtožnica zaradi naklepnega kaznivega dajanja, ki se preganja po uradni dolžnosti oziroma zaradi kaznivega dejanja zoper spolno nedotakljivost,
3. niso funkcionarji,
4. ne opravljajo funkcije direktorja, ravnatelja oziroma pomočnika ravnatelja v javnem zavodu oziroma organizacijski enoti javnega zavoda, v svet katerega kandidirajo,
5. niso v poslovnem razmerju z javnim zavodom, v svet katerega kandidirajo (na primer dobavitelj blaga ali storitev za javni zavod, vključujoč svetovalne in revizorske storitve, ipd.),
6. niso hkrati že člani v treh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje Vlada Republike Slovenije,
7. niso hkrati že člani v dveh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje Vlada Republike Slovenije, če so zaposleni v državnem organu,
8. niso bili že dvakrat zaporedoma imenovani v svet istega javnega zavoda,
9. ne obstajajo druge okoliščine, ki bi predstavljale nasprotje interesov.

Izpolnjevanje navedenih pogojev kandidat navede v obrazcu za prijavo, ki je Priloga 1 tega javnega poziva.

1. **Merila**

Če bo za predstavnika ustanovitelja v svetu posameznega javnega zavoda izpolnjevalo pogoje za imenovanje več kandidatov kot je prostih mest, se bodo pri izbiri kandidatov upoštevala tudi naslednja merila:

1. izobrazba, pridobljena po študijskem programu prve stopnje, oziroma izobrazba, ki ustreza ravni izobrazbe, pridobljene po študijskih programih prve stopnje, in je v skladu z zakonom, ki ureja slovensko ogrodje kvalifikacij (SOK), uvrščena višje od 6. ravni,
2. znanje in izkušnje s področja vzgoje in izobraževanja ter javne službe, ki jo izvaja javni zavod,
3. znanje in izkušnje s področja vodenja, sistema upravljanja in financiranja javnih zavodov ter pristojnosti in vloge sveta javnega zavoda,
4. znanje in izkušnje s področja financ, prava, revidiranja ali drugih ustreznih področij, na podlagi katerih bo predstavnik ustanovitelja lahko strokovno opravljal naloge člana sveta javnega zavoda,
5. kandidat prihaja iz lokalnega okolja javnega zavoda,
6. pri kandidatih za predstavnika ustanovitelja v svetih javnih zavodov, ki izvajajo programe poklicnega in strokovnega izobraževanja, se kot dodatno merilo upošteva tudi, da je kandidat predstavnik delodajalcev oziroma da ima znanja in izkušnje s področij programov, ki jih javni zavod izvaja.

Izpolnjevanje navedenih meril kandidat navede v obrazcu za prijavo, ki je Priloga 1 tega javnega poziva.

1. **Preverjanje izpolnjevanja pogojev iz III. točke in meril iz IV. točke tega javnega poziva ter uvrstitev na seznam primernih kandidatov, ki izpolnjujejo pogoje tega javnega poziva**

Prejete prijave na javni poziv bo pregledala komisija za vodenje postopka javnega poziva, ki jo bo izmed javnih uslužbencev MVI imenoval minister, pristojen za vzgojo in izobraževanje.

Komisija bo izpolnjevanje pogojev in meril iz III. in IV. točke javnega poziva preverjala na podlagi izpolnjenega obrazca za prijavo, ki je Priloga 1 tega javnega poziva, ter drugih dostopnih evidenc in informacij.

Izpolnjevanje pogoja pod točko III./2 (Kandidat ni pravnomočno obsojen zaradi naklepnega kaznivega dejanja, ki se preganja po uradni dolžnosti oziroma zaradi kaznivega dejanja zoper spolno nedotakljivost, in ni obsojen na nepogojno kazen zapora v trajanju več kot šest mesecev ter zoper njega ni vložena pravnomočna obtožnica zaradi naklepnega kaznivega dajanja, ki se preganja po uradni dolžnosti oziroma zaradi kaznivega dejanja zoper spolno nedotakljivost), bo komisija, ob predhodni privolitvi kandidata na obrazcu za prijavo, ki je Priloga 1 tega javnega poziva, preverila s pridobitvijo potrdila iz kazenske evidence Ministrstva za pravosodje.

Komisija bo po obravnavi prijav pripravila seznam primernih kandidatov za predstavnike ustanovitelja v svetih javnih zavodov. Na seznam bodo uvrščeni kandidati, ki:

* so pravočasno oddali popolno prijavo na javni poziv in
* izpolnjujejo pogoje za imenovanje iz točke III. tega javnega poziva.

Kandidata za predstavnika ustanovitelja v svetu javnega zavoda izbere minister, pristojen za vzgojo in izobraževanje, oziroma od njega pooblaščena oseba, iz seznama primernih kandidatov za predstavnika ustanovitelja. Če je več primernih kandidatov kot je prostih mest, se pri izbiri upošteva izpolnjevanje meril iz IV. točke tega javnega poziva.

Če se na javni poziv ne prijavi zadostno število kandidatov, ki izpolnjujejo pogoje iz javnega poziva, in je potrebno zagotoviti nemoteno delovanje sveta javnega zavoda, predlaga MVI Vladi Republike Slovenije, brez ponovljenega javnega poziva, v imenovanje kandidate, ki izpolnjujejo pogoje iz III. točke tega javnega poziva.

1. **Oblika in vsebina prijave**

**Kandidati morajo prijavo s prilogami** **posredovati na izpolnjenem obrazcu za prijavo, ki je Priloga 1 tega javnega poziva**. K prijavi morajo priložiti tudi podpisano izjavo za obdelavo osebnih podatkov, ki vsebuje tudi informacijo po 13. členu Splošne uredbe o varstvu podatkov (GDPR) (Priloga 2 tega javnega poziva).

Kandidati morajo v obrazcu za prijavo izpolniti vse rubrike in priložiti izpolnjeno ter podpisano prilogo 2 tega javnega poziva.

Oddaja prijave pomeni, da se kandidat strinja s pogoji in merili v javnem pozivu. Kandidat kazensko in materialno odgovarja za navedbe v svoji prijavi.

1. **Rok za oddajo prijav, način predložitve in opremljenost prijav**

Rok za oddajo prijave je **14 dni od objave tega javnega poziva**.

**Kandidati pošljejo prijavo elektronsko** (elektronska oblika prijave), na elektronski naslov: **gp.mvi@gov.si**, pri čemer veljavnost prijave ni pogojena z elektronskim podpisom. V elektronskem sporočilu v zadevi navedejo: **»PRIJAVA NA JAVNI POZIV ZA PREDSTAVNIKA USTANOVITELJA V SVETU JAVNEGA ZAVODA, ŠT. 0141-229/2023«.**

Kandidati lahko pošljejo prijavo tudi v zaprti ovojnici z označbo: **»PRIJAVA NA JAVNI POZIV ZA PREDSTAVNIKA USTANOVITELJA V SVETU JAVNEGA ZAVODA, ŠT. 0141-229/2023«** na naslov: Ministrstvo za vzgojo in izobraževanje, Masarykova cesta 16, 1000 Ljubljana.

MVI lahko kandidate pozove k dopolnitvi vloge.

1. **Obveščanje kandidatov**

**Kontaktna oseba** za dodatna pojasnila v zvezi z javnim pozivom je:

**Helena Čož,**

tel. št.: 01/400-54-47,

elektronski naslov: helena.coz@gov.si.

Kandidati bodo obveščeni le v primeru imenovanja za predstavnika ustanovitelja, in sicer s sklepom Vlade Republike Slovenije.

MVI bo imenovanim predstavnikom ustanovitelja v svetih javnih zavodov posredovalo informacije o dostopnosti gradiva »Delovanje predstavnikov ustanovitelja v svetih javnih vzgojno-izobraževalnih zavodih, katerih ustanoviteljica je Republika Slovenija - informacije in priporočila«, ter kontaktne podatke za sodelovanje z MVI v zvezi z imenovanji predstavnikov ustanovitelja v svetu javnega zavoda.

Zoper odločitve v postopku javnega poziva ni dopustno vlagati pravnih sredstev.

Dr. Darjo Felda

Minister za vzgojo in izobraževanje

Prilogi:

* Priloga 1: Obrazec za prijavo na javni poziv
* Priloga 2: Izjava za obdelavo osebnih podatkov, ki vsebuje tudi informacijo po 13. členu GDPR